Madiba: Sekuriteit by hospitaal verskerpPlaaslike en internasionale media kamp buite die hospitaal. Foto: Liela Magnus, SABC / Twitter Polisie en metropolisiebeamptes beman die ingang na ŉ hospitaal in Arcadia, Pretoria, waar oudpresident Nelson Mandela behandeling vir ŉ herhalende longkwaal ontvang. Ses polisiebeamptes bewaak die ingang van die hospitaal en alle voertuie wat die perseel binnegaan word deursoek. Ten spyte van die snerpende koue, kamp plaaslike en internasionale media by die hospitaal uit sedert Mandela Saterdag daar opgeneem is. Die metropolisie het Maandagaand versperrings by die hospitaal opgerig en die media gevra om hul voertuie na die oorkant van die pad te skuif. Intussen het die presidensie gesê president Jacob Zuma se besoek aan Mandela gaan diskreet plaasvind. Mac Maharaj, die presidensiële woordvoerder, het gesê Zuma wil nie die aandag van die kwynende staatsman aflei nie. Die presidensie het Maandag gesê Madiba se toestand bly onveranderd en dat hy “ernstig maar stabiel” is. Dinsdag is Mandela se vierde dag in die hospitaal sedert hy Saterdag opgeneem is. Mandela is op 6 April uit die hospitaal ontslaan nadat hy vir nege dae lank behandeling ontvang het vir ŉ longkwaal. Hy is vroeg in Maart ook in die hospitaal opgeneem vir ŉ roetine-ondersoek en is die volgende dag ontslaan. Madiba het in Desember 18 dae in die hospitaal deurgebring nadat hy ŉ operasie ondergaan het om galstene te verwyder en behandeling te ontvang vir sy longkwaal. Lees ook: ANC ontken Mandela-besoekverbod Net familie glo by Madiba toegelaat Madiba: ‘Laat hom gaan’ Madiba in hospitaal opgeneem